**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.11.2023, ora 08:00 – 12.11.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.11.2023, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 11.11.2023, la ora 11:45, **Atenționarea Hidrologică nr. 119 – COD GALBEN**, valabilă în intervalul *11.11.2023 ora 18:00 – 12.11.2023 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Iza, Tur, Lăpuş, Crişul Negru, Bega, Timiş, Bârzava, Caraş*, cu posibile depăşiri ale **COTELOR DE ATENŢIE.**

Această **Atenționare Hidrologică** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- BIHOR, CARAȘ-SEVERIN, MARAMUREȘ, SATU MARE și TIMIȘ (5 prefecturi) – COD GALBEN*.

**RÂURI**

**Debitele au fost în creştere**, ca urmare a precipitațiilor căzute în interval şi propagării, pe râurile din bazinele hidrografice: Vișeu, Iza, Tur, Crișul Alb, Arieș, Bârzava, Caraș, Nera, Cerna, bazinele superioare ale Someșului, Crișului Repede, Crișului Negru, Begăi, bazinul superior și mijlociu al Timișului, cursul Mureșului, cursul superior al Prutului și relativ staționare pe celelalte râuri din țară.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crișul Repede, Arieș, Bârzava, bazinele superioare ale Mureșului, Bistriței și mai mici (sub 30%) pe râurile din bazinele hidrografice: Buzău, Tazlău, Rm. Sărat, Bârlad, Jijia, pe unii afluenți din bazinele inferioare ale Jiului, Oltului și pe unele râuri din Dobrogea.

Se situează peste **COTA DE ATENȚIE** râul Tur la stația hidrometrică Negrești Oaș (170+3)-jud. SM.

Este în vigoare **ATENȚIONAREA HIDROLOGICĂ Nr. 119** din 11.11.2023.

**Debitele vor fi în creştere** pe râurile din bazinele hidrografice: Vișeu, Iza, Tur, Someș, Crișul Alb, Arieș, bazinele superioare și mijlocii ale Crișului Repede, Crișului Negru, cursul Mureșului și cursul superior al Prutului, ca urmare a precipitațiilor prognozate și propagării.

Pe râurile din bazinele hidrografice: Bega, Timiș, Bârzava, Moravița, Caraș, Nera, Cerna, debitele vor fi în scădere și relativ staționare pe celelalte râuri din țară.

Sunt posibile creșteri de niveluri și debite pe râurile din zonele de deal și munte, mai ales pe cele din jumătatea de nord a țării, ca urmare a precipitațiilor prognozate, izolat mai însemnate cantitativ.

Se menține în vigoare **ATENȚIONAREA HIDROLOGICĂ Nr. 119** din 11.11.2023, până la ora 24:00.

**DUNĂRE**

**Debitul la intrarea în țară (secțiunea Baziaș) în intervalul 11.11 – 12.11.2023 a fost în creștere, având valoarea de 6000 m3/s**, peste media multianuală a lunii noiembrie (4650 m3/s).

În aval de Porţile de Fier debitele au fost în scădere la Gruia şi în creștere pe sectorul Calafat – Tulcea.

**Debitul la intrarea în țară (secțiunea Baziaș) va fi în creștere (6100 m3/s).**

În aval de Porțile de Fier debitele vor fi în creştere.

**2.** **Situaţia meteorologică în intervalul 11.11.2023, ora 09:00 –12.11.2023, ora 06:00**

**Administraţia Naţională de Meteorologie** (A.N.M.) a emis în data de 11.11.2023, la ora 10:00, **Atenționarea Meteorologică nr. 141**, conform căreia:

**- MESAJ 1, COD GALBEN:** ,,*Vântul va avea intensificări în Oltenia, Muntenia, Dobrogea, cea mai mare parte a Transilvaniei, cu viteze de 55...65 km/h și izolat peste 70 km/h. În zona montană vor fi precipitații mixte, iar la peste 1400 m vor predomina ninsorile, local însemnate cantitativ (20...30 l/mp) și se va depune strat de zăpadă mai consistent în Carpații Orientali. La munte vor fi rafale de 60...80 km, iar la altitudini mai mari de 1700 m, peste 90...100 km/h și vor fi perioade cu viscol și vizibilitate scăzută. Notă: unele intensificări ale vântului cu viteze de 45...55 km/h vor fi și în restul teritoriului. În dimineața zilei de duminică în zonele joase din estul Transilvaniei și Maramureș, trecător vor fi precipitații mixte.”*

**- MESAJ 2, COD GALBEN:** ,,*Vântul va avea intensificări în Dobrogea, în cea mai mare parte a Munteniei și în sudul Transilvaniei, cu viteze de 55...65 km/h și izolat peste 70 km/h. În zona Carpaților Orientali va ninge moderat cantitativ (10...15 l/mp) și va continua să se depună strat de zăpadă. La munte vor fi rafale de 60...80 km, iar la altitudini mai mari de 1700 m, peste 90...110 km/h și vor fi perioade cu viscol și vizibilitate scăzută.”*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GIURGIU, GORJ, HARGHITA, HUNEDOARA, IALOMIŢA, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VÂLCEA, VRANCEA şi Municipiul BUCUREŞTI (38 prefecturi) – COD GALBEN (MESAJ 1);*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, GIURGIU, GORJ, HARGHITA, HUNEDOARA, IALOMIŢA, ILFOV, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SATU MARE, SIBIU, SUCEAVA, TIMIŞ, TULCEA, VÂLCEA, VRANCEA şi Municipiul BUCUREŞTI (35 prefecturi) – COD GALBEN (MESAJ 2).*

**ÎN ŢARĂ**

În prima parte a intervalului, cerul a fost noros în majoritatea regiunilor, aria ploilor a cuprins toată țara, iar valorile termice au fost apropiate de cele normale în jumătatea de vest și peste mediile climatologice în rest; excepție a făcut extremitatea de est-sud-est, unde au fost perioade de cer variabil, condiții în care vremea a fost deosebit de caldă pentru a doua decadă a lunii noiembrie. Temperaturile maxime s-au încadrat între 8 grade la Huedin și Câmpeni și 20 de grade la Tulcea, Amzacea și Constanța. În sudul extrem și în sud-est izolat s-au semnalat descărcări electrice, în masivele montane înalte, la altitudini de peste 2000 m au fost ninsori sau lapoviță, iar unele intensificări ale vântului (în general de până la 50...55 km/h) au fost doar pe spații mici pe creste, în centru și în sud-est. Începând de seara, înnorările și ploile s-au restrâns spre jumătatea de nord a țării, în timp ce în regiunile sudice cerul s-a degajat, iar vremea a devenit vântoasă. Astfel, dinspre sud-vest, vântul s-a intensificat treptat în cea mai mare parte a teritoriului, cu viteze de 45...55 km/h, iar în sudul Banatului, Oltenia, Muntenia, Dobrogea și Transilvania rafalele au atins 55...65 km/h și izolat 75...80 km/h. În zona montană, treptat, au predominat ninsorile, local însemnate cantitativ, iar rafalele vântului au fost de 60...80 km/h și peste 90...110 km/h la altitudini mai mari de 1700 m, astfel că au fost perioade cu viscol și vizibilitate scăzută. Cantitățile de apă au depășit local 15...20 l/mp și izolat 30 l/mp în Banat, Crișana, Maramureș, nord-estul Transilvaniei și centrul Moldovei, iar în vestul Carpaților Meridonali s-au acumulat peste 40 l/mp. Aseară, la ora 20, stratul de zăpadă măsura -în platformele stațiilor meteo- până la 8 cm în Munții Țarcu, însă noaptea s-a depus strat în majoritatea masivelor. La ora 6, valorile termice erau cuprinse între 1 grad la Toplița și 12 grade la Focșani. Izolat și trecător s-a format ceață.

**LA BUCUREŞTI**

Vremea a fost ușor mai caldă decât normal în a doua decadă a lunii noiembrie. În prima parte a intervalului, cerul a fost înnorat, din orele amiezii temporar a plouat slab, iar vântul a suflat slab până la moderat. Noaptea, cerul a devenit variabil, însă vântul s-a intensificat, rafalele atingând 45...50 km/h. Temperatura maximă a fost de 14 grade la toate stațiile meteo, iar la ora 6 se înregistrau 7 grade la Filaret și Băneasa și 8 grade la Afumați.

**3. Prognoza meteorologică în intervalul 12.11.2023, ora 09:00 –13.11.2023, ora 09:00**

**ÎN ŢARĂ**

Vremea se va răci față de ziua precedentă, mai accentuat în nord și centru unde valorile termice se vor situa sub mediile multianuale specifice acestei date. Cerul va fi variabil, mai mult senin ziua în regiunile sudice, dar și cu înnorări și ploi slabe în prima parte a intervalului în nord, nord-est și parțial în centru. În zona Carpaților Orientali va ninge moderat cantitativ (10...15 l/mp) și va continua să se depună strat de zăpadă, iar în restul masivelor ninsorile se vor semnala pe alocuri. Precipitații mixte vor fi la începutul zilei și în zonele mai joase din Maramureș și estul Transilvaniei. Pe parcursul zilei vor mai fi intensificări ale vântului în Dobrogea, în cea mai mare parte a Munteniei și în sudul Transilvaniei, cu viteze de 55...65 km/h și izolat peste 70 km/h, iar pe arii mai restrânse și la intensitate mai redusă și în celelalte regiuni. La munte vor fi rafale de 60...80 km, iar la altitudini mai mari de 1700 m, peste 90...110 km/h și vor fi perioade cu viscol și vizibilitate scăzută. Temperaturile maxime vor fi de la 3...4 grade în Maramureș și estul Transilvaniei, până spre 15...17 grade în regiunile sudice, iar cele minime se vor încadra în general între -6 și 5 grade. Spre sfârșitul intervalului se va forma ceață, local în centrul țării și izolat în rest.

**LA BUCUREŞTI**

Vremea va fi vântoasă pe parcursul zilei, cu rafale în general de 55...60 km/h, iar noaptea vântul va deveni în general slab. Cerul va fi variabil spre mai mult senin. Temperatura maximă va fi de 14...15 grade, iar cea minimă de 1...2 grade, mai coborâtă spre -2 grade în zona periurbană.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**